B. Osobitná časť

 K Čl. I

K bodu 1
 
Navrhovaná úprava smeruje k zosúladeniu s ustanovením § 36 ods. 1 zákona o výkone trestu odňatia slobody, nakoľko v súčasnosti účinné znenie spôsobuje nejednotnosť aplikačného výkladu, a to tak, že priamo do textu § 25 ods. 3 písm. c) sa zakomponuje aj korešpondencia medzi odsúdeným a tuzemským štátnym orgánom vo veciach podnetov a sťažností týkajúcich sa ochrany ľudských práv. 

K bodu 2
 
Dôvod zmeny znenia ustanovenia § 38 zákona o výkone trestu odňatia slobody vyvstáva z potreby zosúladiť právnu úpravu tohto ustanovenia, ktoré okrem iného pojednáva o rozhovore odsúdeného s inou osobou, ktorá ho zastupuje v inej právnej veci, so znením platného ustanovenia § 18 ods. 3 zákona č. 221/2006 Z. z. o výkone väzby v znení neskorších predpisov. Absencia uvedenej právnej úpravy v zákone o výkone trestu odňatia slobody spôsobuje zneužívanie tejto skutočnosti v aplikačnej praxi. V tejto súvislosti je potrebné zdôrazniť zákonnú dikciu doteraz platného ustanovenia § 38 zákona o výkone trestu odňatia slobody, v zmysle ktorého podľa prvej vety, iná osoba, zastupujúca odsúdeného v inej právnej veci, než je vec, pre ktorú je vo výkone trestu, môže s odsúdeným korešpondovať alebo hovoriť výlučne „v medziach svojho splnomocnenia“. 

K bodu 3
 
Navrhovanou úpravou sa nanovo upravuje doteraz nejednotne aplikovaná právna úprava zahladzovania disciplinárnych trestov, a to najmä v prípade viacerých disciplinárnych trestov (odseky 2, 3 a 4). Súčasne sa precizuje právna úprava zahladenia disciplinárneho trestu namiesto uloženia disciplinárnej odmeny (odsek 5) tak, aby tento disciplinárny trest mohol zahladiť nielen príslušník Zboru väzenskej a justičnej stráže, ktorý disciplinárny trest uložil, ale aj príslušník s rovnakou alebo vyššou disciplinárnou právomocou (napr. pri premiestnení odsúdeného do iného ústavu na výkon trestu odňatia slobody). 
 
Z dôvodu rozsahu vykonávaných zmien sa navrhuje vykonať novelizácia § 61 ako celku. 

K Čl. II
 
S prihliadnutím na predpokladanú dĺžku legislatívneho procesu sa navrhuje účinnosť zákona.